**Bodø kommune
v/PNM-komiteen – og administrativ ledelse ved næringsavdelingen
Postboks 319
8001 Bodø
postmottak@bodo.kommune.no**

 **Bodø 22.01.2019**

**Innspill til rullering av strategisk næringsplan 2017- 2021 – handlingsplan 2019**

Bodøregionens Utviklingsselskap AS er eid av 35 aksjonærer som i 2018 omsatte for over 12 mrd kroner. Det er over 2700 ansatte og selskapene skapte inntekter til lokalsamfunnet for over 300 millioner kroner i 2018. En aktiv og fremoverlent, forutsigbar og offensiv næringspolitikk med gode rammer for næringslivet er avgjørende for at det skal skapes flere lønnsomme arbeidsplasser som finansierer vår felles velferd i fremtiden.

Bodø kommune strategiske næringsplan er et viktig verktøy for å synligjøre kommunens offensive næringspolitiske satsingsområder i perioden og definerer grunnlaget for Bodø kommunes næringsrettede tilretteleggings- og utviklingsarbeid. Vi mener derfor det er behov for at planen må oppdateres fortløpende, slik at den blir et dynamisk arbeidsdokument som kan bidra til å sikre måloppnåelse innenfor de definerte oppgaver. Strategisk næringsplan på den måten kunne bidra til bedre rammevilkår for næringslivet.

BRUS vil herved overbringe innspill til rullering av strategisk næringsplan 2017 – 2021 – handlingsplan 2019. Vi mener det er en del mangler i planen, og mener at Bodø kommune bør løfte en del konkrete strategiske punkter inn i rulleringen av handlingsplan for 2019.

Ny by – ny flyplass
Ny by- ny flyplass-prosjektet bør løftes i handlingsplanen. Det bør på plass en politisk strategisk plan for gjennomføring av prosjektet. Det er avgjørende at dette forankres tverrpolitisk. Arbeidet mot statlige myndigheter bør løftes, koordineres og styrkes. I tillegg bør kommunen se på styrket samarbeid mellom næringslivet og Bodø kommune i det videre arbeidet. Det er stor mangel på kommunikasjon utad om prosjektet. Næringslivet anbefaler at kommunen setter av en egen kommunikasjonsresurs som jobber med Ny by- ny flyplassprosjektet. Det vil styrke det kommunikasjonsmessige arbeidet og historiefortellingen om hva prosjektet er- og kan bli i fremtiden. Vi mener dette bør på plass, og det bør inn i handlingsplanen, da det er avgjørende å skape engasjement både i befolkningen, til næringslivet og til beslutningstakerne i Oslo. Det utadrettede kommunikasjonsmessige arbeidet har til nå vært for dårlig.

Smart Bodø
BRUS mener også at Bodø kommune bør styrke arbeidet med Smart City. Bodø kommune bør sette av tilstrekkelige resurser til prosjektet. Vi anbefaler ytterligere styrket dialog og samarbeid mellom kommunen og næringslivet.

Akkvisisjon
BRUS savner at akkvisisjonsprosjektet står i handlingsplan for 2019. Vi anbefaler at dette settes opp som et eget punkt i handlingsplanen for 2019. Akkvisisjon er sammen med gründing og innovasjon i eksisterende virksomheter, ett av tre hovedområder som kan bidra til vekst i sysselsettingen i kommunen. For å lykkes med akkvisisjonsarbeider må vi jobbe målrettet og langsiktig mot prioriterte aktører innenfor definerte næringsområder.

Gründersatsingen
BRUS mener Bodø kommune fortsatt må jobbe målrettet med å øke antall gründere. Perspektivmeldingen 2016 – 2017 viser at NORGE trenger 77 500 NYE bedrifter i snitt hvert år frem mot 2040 om vi skal klare å sikre det norske velferdssamfunnet, og ut fra dagens tall betyr dette at vi trenger hele 30 prosent flere gründere i Norge hvert år fremover. Bodø alene trenger å øke antall etableringer fra 100 til 130 hvert år. Innovasjonsutvalget hadde en ambisjon om 10 000 flere arbeidsplasser innen 2050, dette må/bør vi innfri allerede i 2040 for å møte og svare på samfunnsutfordringene.

Bodø som logistikk-knutepunkt
Til slutt vil BRUS løfte viktigheten av at prosjektet «Bodø som logistikknutepunkt» følges opp. Vi anbefaler at punktet styrkes for handlingsplanens del for 2019. Bodø er i en sårbar posisjon særlig med Bodø-terminalen og jernbanen. Her må arbeidet med utviklingen av Bodø havn, Bodø-terminalen, jernbane, sjøveg, flytransport og veg sees i sammenheng. Det er avgjørende å finne løsninger som bidrar til at Bodø-terminalen styrker sitt grunnlag på å drive effektive logistikkløsninger til jernbane. Vi må lykkes med å få mer gods fra kjøl til bane. Samt vi må lykkes med å få sømløse overganger med gods sjøveis til luft, eksempelvis sjømat. Alt dette henger sammen. Som for eksempel så må arbeidet styrkes for å fremskynde ERTMS på Nordlandsbanen og fokus på krysningsspor må settes ytterligere på dagsordenen. Dette arbeidet bør være med tettere dialog mellom de aktørene i næringslivet og det offentlige. Derfor anbefaler vi at Bodø kommune ser på tettere samarbeid og koordinering av dette arbeidet med næringslivet. Bodø kommune bør vurdere om koordineringsansvaret burde ligge hos næringsaktørene. Her er næringslivet på tilbudssiden og kanskje bør det etableres en overordnet koordinatorstilling med ansvar for logistikk.

For BRUS og næringslivet i Bodøregionen – 22. 01. 2019.

Elnar Remi Holmen

Administrerende direktør
Bodøregionens Utviklingsselskap AS